Klokken 11.18 fik Nordjyllands Beredskab en melding om endnu en gårdbrand i Fjerritslev. Der var ild i et maskinhus og en lade, som lå tæt op af ejendommens kostald. - Vi har fået branden under kontrol nu. Vi fik stoppet flammerne inden, de bredte sig til dyrene, så det har ikke været nødvendigt at få dem ud, siger Claus Hermansen, indsatsleder ved Nordjyllands Beredskab. Der kommer dog til at gå lang tid, før beredskabet igen kan forlade gården. - Lige nu brænder der noget halm, og det kommer til at tage lang tid, før det er slukket helt. Vi skal nok bruge en del timer herude endnu, siger Claus Hermansen. Det er endnu uvist, hvordan branden er startet. Hverken personer eller dyr er kommet til skade under branden.

Opsummering:
Tirsdag middag opstod endnu en brand i Fjerritslev. Beredskabet er stadig i gang med at kvæle flammerne.